Pasiūlymas Tarybos sprendimas dėl leidimo Portugalijai taikyti lengvatinį akcizo tarifą Madeiros autonominėje srityje pagamintam alui /* KOM/2007/0772 galutinis - CNS 2007/0273 */





[pic] | EUROPOS BENDRIJŲ KOMISIJA | Briuselis, 6.12.2007 KOM(2007) 772 galutinis 2007/0273 (CNS) Pasiūlymas TARYBOS SPRENDIMAS dėl leidimo Portugalijai taikyti lengvatinį akcizo tarifą Madeiros autonominėje srityje pagamintam alui (pateikta Komisijos) AIŠKINAMASIS MEMORANDUMAS 1) PASIŪLYMO APLINKYBĖS - Pasiūlymo pagrindas ir tikslai Remdamasi Sutarties 299 straipsnio 2 dalimi Portugalija 2007 m. gegužės 30 d. prašymu siekia, kad jai būtų suteikta leidžianti nukrypti nuo Sutarties 90 straipsnio nuostata ir ji galėtų Madeiroje pagamintam alui taikyti akcizo tarifą, mažesnį už nacionalinį tarifą, nustatytą pagal 1992 m. spalio 19 d. Tarybos direktyvą 92/84/EEB dėl alkoholiui ir alkoholiniams gėrimams taikomų akcizo tarifų suderinimo[1], tais atvejais, kai metinė alaus daryklos produkcija neviršija 300 000 hektolitrų. Remiantis prašymu, lengvatinis tarifas turėtų būti taikomas didesniam kaip 200 000 hektolitrų produkcijos kiekiui tik tuo atveju, jeigu šis kiekis suvartojamas vietoje. Portugalija paaiškino, jog tam, kad išliktų vietos alaus pramonė, labai svarbu Madeiroje toliau taikyti lengvatinį akcizo tarifą alui, pagamintam vietos alaus daryklose, kurių metinė produkcija neviršija 300 000 hektolitrų. Reikėtų pastebėti, kad jau Tarybos direktyvos 92/83/EEB 4 straipsnyje yra pateiktos nuostatos, pagal kurias valstybėms narėms leidžiama nustatyti, kad sumažinti akcizo tarifai, kurie negali būti daugiau negu 50 % mažesni už standartinį nacionalinį tarifą, būtų taikomi alui, pagamintam nepriklausomose mažose alaus daryklose, kurios apibrėžtos kaip alaus daryklos, kurių bendra metinė produkcija neviršija 200 000 hektolitrų. Madeiroje įsikūrusioms alaus darykloms jau taikomas maksimaliai – 50 % sumažintas akcizo tarifas pagal atitinkamas nacionalines nuostatas. Tačiau daugiausia dėl padidėjusio turistų skaičiaus, vienos iš dviejų Madeiroje veikiančių alaus daryklų metinė produkcija greitai bus 200 000 hektolitrų, o tada pagal galiojančias nuostatas ji neteks teisės naudotis lengvatiniu tarifu. Pagrindinės šių alaus daryklų problemos kyla dėl to, kad jos įsikūrusios atokioje vietoje, teritorija geografiniu požiūriu nėra vientisa, o vietos rinka yra maža. Tačiau be šių problemų jų padėtį apsunkina ir didelė konkurencija, kylanti dėl alaus iš kitų valstybių narių – alaus daryklos patiria papildomų sąnaudų, kadangi yra įsikūrusios atokioje vietoje. Šios sąnaudos visų pirma susijusios su nuolat papildomu dideliu atsargų kiekiu, žaliavų ir antrinių žaliavų bei pakuočių transportavimu iš žemyninės Portugalijos. Todėl tuomet, kai šių alaus daryklų metinė produkcija išaugs iki 200 000 hektolitrų, jos nebebus laikomos „mažomis“, kaip apibrėžta minėtame 4 straipsnyje, nors jos ir toliau bus mažos, palyginti su didelėmis nacionalinėmis ir daugiašalėmis alaus daryklomis, su kuriomis jos konkuruoja. Kaip pavyzdį galima paminėti tai, kad nepaisant konkurencinio spaudimo Madeiros alaus mažmeninė pardavimo kaina (128 EUR už hektolitrą) šiuo metu 7,5 % didesnė už žemyninėje Portugalijoje pagaminto ir Madeiros rinkoje parduodamo alaus mažmeninę pardavimo kainą (119 EUR už hektolitrą). Todėl nebetaikant mokesčių lengvatos šioms alaus darykloms mažmeninių pardavimo kainų skirtumas padidėtų mažiausiai iki 15 % (137 EUR už hektolitrą). Todėl siekiant užtikrinti, kad šios alaus daryklos toliau veiktų, joms būtinai reikia taikyti lengvatinį tarifą tais atvejais, kai tokios alaus daryklos metinė produkcija viršija 200 000 hektolitrų, bet nesiekia 300 000 hektolitrų. Tačiau siekiant nepakenkti bendrosios rinkos veikimui, pagamintam didesniam negu 200 000 hektolitrų kiekiui bus leista taikyti lengvatinį tarifą tik tuo atveju, jeigu alus bus suvartojamas Madeiroje. Būtų nustatytas lengvatinis tarifas, 50 % mažesnis už standartinį nacionalinį tarifą. Lengvatinis tarifas nebūtų taikomas alui, importuotam į Madeirą iš žemyninėje Portugalijoje ir kitose valstybėse narėse įsikūrusių alaus daryklų, kurių produkcija viršija 200 000 hektolitrų. Portugalijos prašymas grindžiamas EB sutarties 299 straipsnio 2 dalimi. Palyginusi teisinio aiškumo, kuris reikalingas vietos ekonominių operacijų vykdytojams komercinei veiklai plėtoti, svarbą ir būtinybę nustatyti leidžiančių nukrypti nuostatų mokesčių srityje taikymo terminą, Komisija siūlo patvirtinti šį sprendimą šešerių metų laikotarpiui, jei Portugalija pateiks Komisijai vidurio laikotarpio ataskaitą, kad Komisija galėtų įvertinti, ar dar neišnyko priežastys, kuriomis remiantis taikomas lengvatinis tarifas. - Bendrosios aplinkybės Bendrijos sistema, susijusi su alkoholiui ir alkoholiniams gėrimams taikomais akcizais, yra nustatyta dviejose direktyvose. 1992 m. spalio 19 d. Tarybos direktyvoje 92/83/EEB dėl akcizų už alkoholį ir alkoholinius gėrimus struktūrų suderinimo pateiktos bendrosios produktų, kuriems taikomas akcizas, apibrėžtys, ir nurodytas akcizo apskaičiavimo būdas bei kriterijai, kuriuos atitinkantiems tam tikriems produktams galima netaikyti akcizo arba jiems gali būti taikomi sumažinti tarifai. 1992 m. spalio 19 d. Tarybos direktyvoje 92/84/EEB dėl alkoholiui ir alkoholiniams gėrimams taikomų akcizo tarifų suderinimo nustatyti minimalūs kiekvienos kategorijos produktams taikomi akcizo tarifai. Visų pirma Tarybos direktyvos 92/83/EEB 4 straipsnyje yra pateiktos nuostatos, pagal kurias leidžiama sumažintus akcizo tarifus, kurie negali būti daugiau negu 50 % mažesni už standartinį nacionalinį tarifą, taikyti alui, pagamintam nepriklausomose mažose alaus daryklose, kurios apibrėžtos kaip alaus daryklos, kurių bendra metinė produkcija neviršija 200 000 hektolitrų. Madeiroje įsikūrusioms alaus darykloms jau taikomas maksimaliai – 50 % sumažintas akcizo tarifas pagal atitinkamas nacionalines nuostatas. Tačiau daugiausia dėl padidėjusio turistų skaičiaus vienos iš dviejų Madeiroje veikiančių alaus daryklų metinė produkcija greitai bus 200 000 hektolitrų, o tada pagal galiojančias nuostatas ji neteks teisės naudotis lengvatiniu tarifu. - Pasiūlymo srityje galiojančios nuostatos Remiantis EB sutarties 299 straipsnio 2 dalimi, Sutartis taikoma Prancūzijos užjūrio departamentams, Azorų, Madeiros ir Kanarų saloms (atokiausiems regionams). Tačiau, atsižvelgdama į atokiausių regionų socialinės ir ekonominės struktūros padėtį, kurią sunkina jų atokumas, izoliuotumas, mažumas, sunkios topografinės ir klimato sąlygos, ekonominis priklausomumas nuo keleto produktų, o dėl nuolatinės įvairių šių veiksnių įtakos ribojama šių regionų plėtra, Taryba, remdamasi Komisijos pasiūlymu ir pasikonsultavusi su Europos Parlamentu, kvalifikuota balsų dauguma nustato konkrečias priemones, kuriomis siekiama būtent šiems regionams nustatyti EB sutarties, taip pat bendros politikos taikymo sąlygas. - Derėjimas su kitomis Europos Sąjungos politikos sritimis ir tikslais Nustatant konkrečias priemones, numatytas EB sutarties 299 straipsnio 2 dalyje, būtina atsižvelgti į atokiausių regionų ypatumus ir ribotas galimybes nepažeidžiant Bendrijos teisinės tvarkos, taip pat vidaus rinkos ir bendros politikos sričių vientisumo bei darnos. Šis reikalavimas buvo įgyvendintas itin išsamiai išnagrinėjus Portugalijos vyriausybės prašymą. Konkrečiau, siekiant nepakenkti bendrosios rinkos veikimui, pagamintam didesniam negu 200 000 hektolitrų kiekiui bus leista taikyti lengvatinį tarifą tik tuo atveju, jeigu alus bus pagamintas ir suvartotas Madeiroje. 2) KONSULTACIJOS SU SUINTERESUOTOSIOMIS ŠALIMIS IR POVEIKIO VERTINIMAS - Konsultacijos su suinteresuotosiomis šalimis Portugalijos vyriausybė pateikė prašymą reaguodama į susijusių ekonominės veiklos vykdytojų prašymus. - Tiriamųjų duomenų rinkimas ir naudojimas Nepriklausomo tyrimo neprireikė. - Poveikio vertinimas Ekonominis ir socialinis pasiūlymo poveikis susijęs tik su Madeira ir viena iš dviejų šiuo metu Madeiroje veikiančių alaus daryklų, todėl šį poveikį galima laikyti minimaliu. Nepaisant konkurencinio spaudimo Madeiros alaus mažmeninė pardavimo kaina (128 EUR už hektolitrą) šiuo metu 7,5 % didesnė už žemyninėje Portugalijoje pagaminto ir Madeiros rinkoje parduodamo alaus mažmeninę pardavimo kainą (119 EUR už hektolitrą). Todėl nebetaikant mokesčių lengvatos šioms alaus darykloms mažmeninių pardavimo kainų skirtumas padidėtų mažiausiai iki 15 % (137 EUR už hektolitrą). Todėl siekiant užtikrinti, kad šios alaus daryklos toliau veiktų, joms būtinai reikia leisti naudotis lengvatiniu tarifu tais atvejais, kai alaus daryklos metinė produkcija viršija 200 000 hektolitrų, bet neviršija 300 000 hektolitrų. Tačiau siekiant nepakenkti bendrosios rinkos veikimui, pagamintam didesniam negu 200 000 hektolitrų kiekiui bus leista taikyti lengvatinį tarifą tik tuo atveju, jeigu alus bus suvartotas Madeiroje. Ketinama nustatyti lengvatinį tarifą, 50 % mažesnį už standartinį nacionalinį tarifą. Lengvatinio tarifo nebūtų galima taikyti alui, importuotam į Madeirą iš žemyninėje Portugalijoje ir kitose valstybėse narėse įsikūrusių alaus daryklų, kurių produkcija viršija 200 000 hektolitrų. 3) TEISINIAI PASIŪLYMO ASPEKTAI - Siūlomų veiksmų santrauka Siūlomu sprendimu Portugalijai leidžiama iki 2013 m. gruodžio 31 d. lengvatinį akcizo tarifą, kuris gali būti mažesnis už minimalų tarifą, bet negali būti daugiau negu 50 % mažesnis už Portugalijoje taikomą standartinį nacionalinį akcizo tarifą, takyti alui, pagamintam Madeiros autonominės srities nepriklausomose alaus daryklose, kurių bendra metinė produkcija neviršija 300 000 hektolitrų; lengvatinis tarifas didesniam kaip 200 000 hektolitrų produkcijos kiekiui bus taikomas tik tuo atveju, jeigu šis kiekis suvartojamas vietoje. - Teisinis pagrindas Sutarties 299 straipsnio 2 dalis. - Subsidiarumo principas Nuo Sutarties reikalavimų leidžiančių nukrypti nuostatų nustatymas remiantis Sutarties 299 straipsnio 2 dalimi priklauso išimtinei Bendrijos kompetencijai. Todėl subsidiarumo principas netaikomas. - Proporcingumo principas Pasiūlymas atitinka proporcingumo principą. Pasiūlyme nenumatyta nieko, kas nėra būtina siekiant kompensuoti dideles sąnaudas, susijusias su alaus gamyba Madeiros autonominėje srityje. - Pasirinkta priemonė Sutarties 299 straipsnio 2 dalyje numatytos atokiausiems regionams skirtos konkrečios priemonės, kurios turi būti priimamos Tarybos sprendimu. 4) POVEIKIS BIUDŽETUI Pasiūlymas neturi poveikio Bendrijos biudžetui. 5) PAPILDOMA INFORMACIJA - Galiojančių teisės aktų panaikinimas Netaikoma. - Atitikmenų lentelė Netaikoma. 2007/0273 (CNS) Pasiūlymas TARYBOS SPRENDIMAS dėl leidimo Portugalijai taikyti lengvatinį akcizo tarifą Madeiros autonominėje srityje pagamintam alui EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 299 straipsnio 2 dalies antrą pastraipą, atsižvelgdama į Komisijos pasiūlymą[2], atsižvelgdama į Europos Parlamento nuomonę[3], kadangi: (1) Remdamasi Sutarties 299 straipsnio 2 dalimi Portugalija 2007 m. gegužės 30 d. prašymu siekia, kad jai būtų suteikta leidžianti nukrypti nuo Sutarties 90 straipsnio nuostata ir ji galėtų Madeiroje pagamintam alui taikyti akcizo tarifą, mažesnį už nacionalinį tarifą, nustatytą pagal 1992 m. spalio 19 d. Tarybos direktyvą 92/84/EEB dėl alkoholiui ir alkoholiniams gėrimams taikomų akcizo tarifų suderinimo[4], tais atvejais, kai metinė alaus daryklos produkcija neviršija 300 000 hektolitrų. Lengvatinis tarifas turėtų būti taikomas didesniam kaip 200 000 hektolitrų produkcijos kiekiui tik tuo atveju, jeigu šis kiekis suvartojamas vietoje. (2) Portugalija pagrindė savo prašymą paaiškindama, kad 1992 m. spalio 19 d. Tarybos direktyvos 92/83/EEB dėl akcizų už alkoholį ir alkoholinius gėrimus struktūrų suderinimo[5] 4 straipsnyje numatytos galimybės nėra pakankamos, kad būtų ištaisyta nepalanki Madeiros alaus daryklų padėtis, susidariusi dėl to, kad jos įsikūrusios atokioje vietoje, teritorija geografiniu požiūriu nėra vientisa, o vietos rinka yra maža. Pagal šią nuostatą alaus darykloms, kurių metinė produkcija neviršija 200 000 hektolitrų, galima taikyti lengvatinį akcizo tarifą, jeigu šis tarifas nėra daugiau negu 50 % mažesnis už standartinį nacionalinį tarifą. Portugalija pasinaudojo šia nuostata – ji taiko 50 % mažesnį tarifą alaus darykloms, kurių metinė produkcija neviršija 200 000 hektolitrų. Tačiau jeigu Madeiroje įsikūrusių alaus daryklų produkcija viršys šią ribą, tai nereikš, kad jos bus pakankamai pajėgios atlaikyti konkurenciją, kylančią dėl alaus iš žemyninės Portugalijos (ar žemyninės Europos). Joms tenkanti vietos rinkos dalis toliau mažėtų dėl didelės konkurencijos, kylančios dėl užsienio kilmės alaus, nes alaus daryklos patirtų papildomų sąnaudų, kadangi yra įsikūrusios atokioje vietoje. Šios sąnaudos visų pirma susijusios su nuolat papildomu dideliu atsargų kiekiu, žaliavų ir antrinių žaliavų bei pakuočių transportavimu iš žemyninės Portugalijos. Taigi nors šios alaus daryklos nebebūtų laikomos „mažomis“, kai jų metinė produkcija išaugtų iki 200 000 hektolitrų, kaip apibrėžta minėtame 4 straipsnyje, jos vis tiek ir toliau būtų mažos palyginti su didelėmis nacionalinėmis ir daugiašalėmis alaus daryklomis, su kuriomis jos konkuruoja. Todėl siekiant užtikrinti, kad vietos pramonė išliktų, alaus darykloms būtinai reikėtų taikyti lengvatinį tarifą tais atvejais, kai jų metinė produkcija viršija 200 000 hektolitrų, bet neviršija 300 000 hektolitrų. (3) Todėl Portugalija prašo, kad būtų leista lengvatinį tarifą, 50 % mažesnį už standartinį nacionalinį tarifą, taikyti alui, pagamintam Madeiroje įsikūrusiose nepriklausomose alaus daryklose, kurių metinė produkcija neviršija 300 000 hektolitrų. Tačiau metinei produkcijai viršijus 200 000 hektolitrų, lengvatinį tarifą bus galima taikyti alaus kiekiui, viršijančiam nurodytą skaičių, tik tuo atveju, jeigu alus bus skirtas suvartoti Madeiroje. (4) Išsamiai išnagrinėjus padėtį paaiškėjo, jog norint užtikrinti, kad išliktų alaus gamybos pramonė atokiausiame Madeiros regione, būtina patenkinti Portugalijos prašymą. Akivaizdu, kad atsižvelgiant į šio atvejo aplinkybes ir laikantis atitinkamų reikalavimų pratęsus mokesčių lengvatos taikymą Madeiros alaus gaminimo pramonės įmonėms bus sudarytos tokios pačios sąlygos, kokias turi jų konkurentai žemyninėje Portugalijoje ir kitose valstybėse narėse. Suteiktos mokesčių lengvatos leis tik padengti papildomas išlaidas, neišvengiamai patiriamas dėl atokios įmonių įsikūrimo vietos. (5) Siekiant nepakenkti bendrosios rinkos veikimui, pagamintam didesniam negu 200 000 hektolitrų kiekiui bus leista taikyti lengvatinį tarifą tik tuo atveju, jeigu alus bus pagamintas ir suvartotas Madeiroje. (6) Nors nuo Sutarties 90 straipsnio nukrypti leidžianti nuostata yra būtina siekiant užtikrinti, kad nekiltų pavojus atokiausio Madeiros regiono plėtrai, reikia nustatyti ir mokesčio lengvatos taikymo terminą. Tačiau svarbu užtikrinti vietos ekonominių operacijų vykdytojų saugumą, kuris jiems yra reikalingas komercinei veiklai plėtoti. Todėl tikslinga leisti taikyti leidžiančią nukrypti nuostatą šešerių metų laikotarpiu. (7) Be to, reikėtų nustatyti reikalavimą parengti vidurio laikotarpio ataskaitą, kad Komisija galėtų įvertinti, ar vis dar laikomasi sąlygų, kuriomis grindžiamas tokios leidžiančios nukrypti nuostatos suteikimas. (8) Šiame sprendime numatytos priemonės turėtų būti taikomos nepažeidžiant Sutarties 87 ir 88 straipsnių, PRIĖMĖ ŠĮ SPRENDIMĄ: 1 straipsnis Nukrypstant nuo Sutarties 90 straipsnio Portugalijai leidžiama akcizo tarifą, mažesnį už pagal Direktyvą 92/84/EEB nustatytą nacionalinį tarifą, taikyti alui, pagamintam Madeiros autonominėje srityje įsikūrusiose nepriklausomose alaus daryklose, kurių bendra metinė produkcija neviršija 300 000 hektolitrų. Lengvatinis tarifas gali būti taikomas pagamintam didesniam kaip 200 000 hektolitrų metinės produkcijos kiekiui tik tuo atveju, jeigu šis kiekis suvartojamas Madeiroje. Terminas „nepriklausoma maža alaus darykla“ – tai alaus darykla, kuri yra teisiškai ir ekonomiškai nepriklausoma nuo bet kokios kitos alaus daryklos, kurios gamybinės patalpos yra fiziškai atskirtos nuo bet kokios kitos alaus daryklos patalpų ir kuri nevykdo savo veiklos pagal licenciją. Tačiau tais atvejais, kai dvi ar daugiau alaus daryklų bendradarbiauja ir jų bendra metinė produkcija neviršija 300 000 hektolitrų, tokios alaus daryklos gali būti laikomos viena nepriklausoma maža alaus darykla. Lengvatinis akcizo tarifas, kuris gali būti mažesnis už minimalų tarifą, negali būti daugiau kaip 50 % mažesnis už Portugalijoje taikomą standartinį nacionalinį akcizo tarifą. 2 straipsnis Ne vėliau kaip iki 2010 m. gruodžio 31 d. Portugalija pateikia Komisijai ataskaitą apie esamą padėtį, kad Komisija galėtų įvertinti, ar dar neišnyko priežastys, kuriomis remiantis 1 straipsnyje nustatoma leidžianti nukrypti nuostata. 3 straipsnis Šis sprendimas taikomas iki 2013 m. gruodžio 31 d. 4 straipsnis Šis sprendimas skirtas Portugalijos Respublikai. Priimta Briuselyje Tarybos vardu Pirmininkas […] [1] OL L 316, 1992 10 31, p. 29. [2] OL C […], […], p. […]. [3] OL C […], […], p. […]. [4] OL L 316, 1992 10 31, p. 29. [5] OL L 316, 1992 10 31, p. 21. Direktyva su pakeitimais, padarytais 2003 m. Stojimo aktu.